CELEX: 32017D0877
Language: lt
Date: 1494892800000
Title: 2017 m. gegužės 16 d. Komisijos sprendimas (ES) 2017/877 dėl pasiūlytos piliečių iniciatyvos „Sumažinkime ES skaldančius darbo užmokesčio ir ekonominius skirtumus!“ (pranešta dokumentu Nr. C(2017) 3382)

23.5.2017   
            
            
               LT
            
            
               Europos Sąjungos oficialusis leidinys
            
            
               L 134/38
            
         KOMISIJOS SPRENDIMAS (ES) 2017/877
   2017 m. gegužės 16 d.
   dėl pasiūlytos piliečių iniciatyvos „Sumažinkime ES skaldančius darbo užmokesčio ir ekonominius skirtumus!“
   
      
         (pranešta dokumentu Nr. C(2017) 3382)
      
   
   (Tekstas autentiškas tik anglų kalba)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2011 m. vasario 16 d. Europos Parlamento ir Tarybos reglamentą (ES) Nr. 211/2011 dėl piliečių iniciatyvos (1), ypač į jo 4 straipsnį,
   kadangi:
   
               (1)
            
            
               pasiūlytos piliečių iniciatyvos „Sumažinkime ES skaldančius darbo užmokesčio ir ekonominius skirtumus!“ dalykas – „teisės aktai, kuriais aiškiai atskleidžiamas ES ketinimas panaikinti darbo užmokesčių skirtumus valstybėse narėse ir kuriais siekiant šio tikslo leidžiama veiksmingesnė šių valstybių sanglauda“;
            
         
               (2)
            
            
               nurodyti šie pasiūlytos piliečių iniciatyvos tikslai: „Dėl didelių darbo užmokesčio skirtumų darbuotojų judėjimas vyksta viena kryptimi. Dėl masinės emigracijos mažiau palankias sąlygas turinčios valstybės narės atsilieka dar labiau, o turtingesnės valstybės narės susiduria su masiniu darbuotojų antplūdžiu, kuris kenkia jų interesams, o tai skaldo ES. ES turi aiškiai atskleisti savo ketinimą panaikinti darbo užmokesčio skirtumus, kenkiančius laisvam darbuotojų judėjimui, todėl ES reikia veiksmingesnės sanglaudos, kad ji išliktų“;
            
         
               (3)
            
            
               gali būti priimami Sutartims įgyvendinti reikalingi šių sričių Sąjungos teisės aktai:
               
                           —
                        
                        
                           susiję su gairėmis, į kurias valstybės narės atsižvelgia vykdydamos savo užimtumo politiką;
                        
                     
                           —
                        
                        
                           susiję su Europos socialiniu fondu, kurio paskirtis – palengvinti darbuotojų įsidarbinimą ir padidinti jų judėjimą Sąjungoje geografinės ir darbo vietos atžvilgiu, taip pat sudaryti sąlygas jiems prisitaikyti prie pramonės permainų ir gamybos sistemų pokyčių, ypač vykstant profesiniam mokymui ir perkvalifikavimui;
                        
                     
                           —
                        
                        
                           kuriais siekiama nustatyti struktūrinių fondų užduotis, prioritetinius tikslus ir sąrangą, kad finansuotinais veiksmais būtų stiprinama Sąjungos ekonominė, socialinė ir teritorinė sanglauda;
                        
                     
         
               (4)
            
            
               siekiant remti ir papildyti valstybių narių veiklą, gali būti priimami Sutartims įgyvendinti reikalingi Sąjungos teisės aktai, inter alia, dėl darbo sąlygų, darbuotojų socialinio draudimo ir socialinės apsaugos, darbuotojų socialinės apsaugos nutraukus darbo sutartį, darbuotojų informavimo ir konsultavimo, atstovavimo darbuotojų ir darbdavių interesams bei šių interesų ir bendrų sprendimų kolektyvinio gynimo, iš darbo rinkos išstumtų asmenų integracijos, kovos su socialine atskirtimi, socialinės apsaugos sistemų modernizavimo. Vis dėlto tokie teisės aktai negali būti taikomi darbo užmokesčiui ar teisei jungtis į asociacijas, teisei streikuoti ar teisei imtis lokautų;
            
         
               (5)
            
            
               ES sutartimi sustiprinama Sąjungos pilietybė ir dar labiau sutvirtinamas demokratinis Sąjungos veikimas, nes joje, inter alia, nustatyta, kad kiekvienam piliečiui turi būti suteikta teisė dalyvauti demokratiniame Sąjungos gyvenime, teikiant Europos piliečių iniciatyvą;
            
         
               (6)
            
            
               todėl procedūros ir sąlygos, kurias reikia taikyti siekiant įgyvendinti piliečių iniciatyvą, turėtų būti aiškios, paprastos, lengvos taikyti ir turėtų atitikti piliečių iniciatyvos pobūdį, kad būtų skatinamas piliečių dalyvavimas, o Sąjunga būtų prieinamesnė;
            
         
               (7)
            
            
               dėl šių priežasčių tikslinga laikyti, kad nėra taip, kad pasiūlyta piliečių iniciatyva akivaizdžiai nepatektų į Komisijos įgaliojimus pagal reglamento 4 straipsnio 2 dalies b punktą pateikti pasiūlymą dėl Sąjungos teisės akto siekiant įgyvendinti Sutartis;
            
         
               (8)
            
            
               todėl pasiūlyta piliečių iniciatyva „Sumažinkime ES skaldančius darbo užmokesčio ir ekonominius skirtumus!“ turėtų būti užregistruota. Tačiau pritarimo šiai pasiūlytai piliečių iniciatyvai pareiškimai turėtų būti renkami tik jei pasiūlyta piliečių iniciatyva siekiama, kad Komisija pateiktų Sutartims įgyvendinti reikalingų Sąjungos teisės aktų pasiūlymų, nurodytų 3 ir 4 konstatuojamosiose dalyse,
            
         PRIĖMĖ ŠĮ SPRENDIMĄ:
   1 straipsnis
   1.   Pasiūlyta piliečių iniciatyva „Sumažinkime ES skaldančius darbo užmokesčio ir ekonominius skirtumus!“ užregistruojama.
   2.   Tačiau jei šia pasiūlyta piliečių iniciatyva siekiama, kad Komisija pateiktų Sutartims įgyvendinti reikalingų Sąjungos teisės aktų pasiūlymų dėl darbo sąlygų, darbuotojų socialinio draudimo ir socialinės apsaugos, darbuotojų socialinės apsaugos nutraukus darbo sutartį, darbuotojų informavimo ir konsultavimo, atstovavimo darbuotojų ir darbdavių interesams bei šių interesų ir bendrų sprendimų kolektyvinio gynimo, iš darbo rinkos išstumtų asmenų integracijos, kovos su socialine atskirtimi ir socialinės apsaugos sistemų modernizavimo, pritarimo šiai pasiūlytai piliečių iniciatyvai pareiškimai gali būti renkami tik jei tokie teisės aktai netaikomi darbo užmokesčiui ar teisei jungtis į asociacijas, teisei streikuoti ar teisei imtis lokautų.
   2 straipsnis
   Šis sprendimas įsigalioja 2017 m. gegužės 22 d.
   3 straipsnis
   Šis sprendimas skirtas pasiūlytos piliečių iniciatyvos „Sumažinkime ES skaldančius darbo užmokesčio ir ekonominius skirtumus!“ organizatoriams (piliečių komiteto nariams), kuriems, kaip kontaktiniai asmenys, atstovauja Márton GYÖNGYÖSI ir Jaak MADISON.
   
      Priimta Strasbūre 2017 m. gegužės 16 d.
      
         
            Komisijos vardu
         
         Frans TIMMERMANS
         
            Pirmininko pavaduotojas
         
      
   
   
      (1)  OL L 65, 2011 3 11, p. 1.